CELEX: 62022CN0115
Language: el
Date: 2022-02-17 00:00:00
Title: Υπόθεση C-115/22: Αίτηση προδικαστικής αποφάσεως την οποία υπέβαλε η Unabhängige Schiedskommission Wien (Αυστρία) στις 17 Φεβρουαρίου 2022 — E.N.

23.5.2022   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 207/16
            
         
      Αίτηση προδικαστικής αποφάσεως την οποία υπέβαλε η Unabhängige Schiedskommission Wien (Αυστρία) στις 17 Φεβρουαρίου 2022 — E.N.
      (Υπόθεση C-115/22)
      (2022/C 207/23)
      Γλώσσα διαδικασίας: η γερμανική
      
         Αιτούν δικαστήριο
      
      Unabhängige Schiedskommission Wien
      
         Διάδικοι στην υπόθεση της κύριας δίκης
      
      
         Αιτούσα: E.N.
      
         Λοιποί διάδικοι: Nationale Anti-Doping Agentur Austria GmbH (NADA), Österreichischer Leichtathletikverband (ÖLV), Word Anti-Doping Agency (WADA)
      
         Προδικαστικά ερωτήματα
      
      
                  1)
               
               
                  Αποτελούν «δεδομένα που αφορούν την υγεία» κατά την έννοια του άρθρου 9 του κανονισμού (ΕΕ) 2016/679 (1) (στο εξής: γενικός κανονισμός για την προστασία δεδομένων) οι πληροφορίες ότι ορισμένο πρόσωπο υπέπεσε σε συγκεκριμένη παράβαση κανόνα αντιντόπινγκ και λόγω της παράβασης αυτής έχει αποκλειστεί από τη συμμετοχή σε (εθνικούς και διεθνείς) αγώνες;
               
            
                  2)
               
               
                  Αντιβαίνει προς τον γενικό κανονισμό για την προστασία δεδομένων –ιδίως υπό το πρίσμα του άρθρου 6, παράγραφος 3, δεύτερο εδάφιο, του γενικού κανονισμού για την προστασία δεδομένων– εθνική ρύθμιση η οποία προβλέπει τη δημοσιοποίηση του ονόματος των προσώπων που αφορά η απόφαση της Unabhängige Schiedskommission (ανεξάρτητης επιτροπής διαιτησίας, Αυστρία), της διάρκειας και των λόγων του αποκλεισμού τους, χωρίς να καθίσταται δυνατή η εξαγωγή συμπερασμάτων για δεδομένα που αφορούν την υγεία του υποκειμένου των δεδομένων; Ασκεί συναφώς επιρροή το γεγονός ότι βάσει της εθνικής ρύθμισης η δημοσιοποίηση των ανωτέρω στοιχείων προς το ευρύ κοινό είναι δυνατό να μη λάβει χώρα μόνον όταν το υποκείμενο των δεδομένων είναι ερασιτέχνης αθλητής, ανήλικος ή πρόσωπο το οποίο διά της παροχής πληροφοριών ή άλλων στοιχείων έχει συμβάλει ουσιωδώς στην αποκάλυψη πιθανών παραβάσεων κανόνων αντιντόπινγκ;
               
            
                  3)
               
               
                  Επιτάσσει ο γενικός κανονισμός για την προστασία δεδομένων –ιδίως υπό το πρίσμα των αρχών του άρθρου 5, παράγραφος 1, στοιχεία α' και γ', του γενικού κανονισμού για την προστασία δεδομένων– πριν τη δημοσιοποίηση να γίνεται σε κάθε περίπτωση στάθμιση συμφερόντων μεταξύ του θιγόμενου με τη δημοσιοποίηση συμφέροντος που άπτεται της προσωπικότητας του υποκειμένου των δεδομένων, αφενός, και του γενικού συμφέροντος για ενημέρωση σχετικά με την παράβαση κανόνα αντιντόπινγκ από αθλητή, αφετέρου;
               
            
                  4)
               
               
                  Συνιστά επεξεργασία προσωπικών δεδομένων που αφορούν ποινικές καταδίκες και αδικήματα κατά την έννοια του άρθρου 10 του γενικού κανονισμού για την προστασία δεδομένων η ενημέρωση ότι ορισμένο πρόσωπο έχει υποπέσει σε συγκεκριμένη παράβαση κανόνα αντιντόπινγκ και εξαιτίας της παραβάσεως αυτής έχει αποκλειστεί από τη συμμετοχή σε (εθνικούς και διεθνείς) αγώνες;
               
            
                  5)
               
               
                  Σε περίπτωση καταφατικής απαντήσεως στο τέταρτο ερώτημα: Αποτελεί επίσημη αρχή κατά την έννοια του άρθρου 10 του γενικού κανονισμού για την προστασία δεδομένων η Unabhängige Schiedskommission (ανεξάρτητη επιτροπή διαιτησίας) που συγκροτήθηκε δυνάμει του άρθρου 8 του Anti-Doping-Bundesgesetz 2021 [[ομοσπονδιακού νόμου έτους 2021 κατά της φαρμακοδιέγερσης];
               
            
         (1)  Κανονισμός (ΕΕ) 2016/679 του Ευρωπαϊκού Κοινοβουλίου και του Συμβουλίου, της 27ης Απριλίου 2016, για την προστασία των φυσικών προσώπων έναντι της επεξεργασίας των δεδομένων προσωπικού χαρακτήρα και για την ελεύθερη κυκλοφορία των δεδομένων αυτών και την κατάργηση της οδηγίας 95/46/ΕΚ (Γενικός Κανονισμός για την Προστασία Δεδομένων) (ΕΕ 2016, L 119, σ. 1).